28.7.2023
EL
Επίσημη Εφημερίδα της Ευρωπαϊκής Ένωσης
C 267/21 Πέμπτη 2 Φεβρουαρίου 2023
20.
επικροτεί τη συμφωνία «περιαγωγής σαν στο σπίτι σας», υπό την αιγίδα της ΕΕ, μεταξύ των εταιρειών τηλεπικοινωνιών της ΕΕ και της Ουκρανίας προς όφελος των Ουκρανών προσφύγων, και επικροτεί την περαιτέρω παράτασή της· ζητεί να ενσωματωθεί η ουκρανική αγορά τηλεπικοινωνιών στην ενωσιακή αγορά τηλεπικοινωνιών· 21. καλεί την Επιτροπή και τα κράτη μέλη να ενισχύσουν τη στρατηγική επικοινωνία και να παράσχουν συναφείς πληροφορίες σχετικά με τα αμοιβαία οφέλη και τις ευκαιρίες που παρέχει η διεύρυνση τόσο για την Ουκρανία όσο και για τα κράτη μέλη, προκειμένου να αυξηθεί περαιτέρω η στήριξη και να βελτιωθεί η κατανόηση της ενταξιακής διαδικασίας· καλεί την Επιτροπή και τα κράτη μέλη να βελτιώσουν την προβολή της ενωσιακής χρηματοδότησης και των απτών αποτελεσμάτων της στην Ουκρανία· επιμένει ότι η ουκρανική κοινωνία των πολιτών και η ΕΕ πρέπει να διαδραματίσουν ενεργό ρόλο στην υλοποίηση των στόχων αυτών· 22.
χαιρετίζει την ενεργό συμμετοχή της Ουκρανίας στην πρωτοβουλία της ΕΕ για την Ανατολική Εταιρική Σχέση και ζητεί την περαιτέρω ενίσχυση αυτής της πολιτικής πρωτοβουλίας ως σημαντικής πλατφόρμας περιφερειακής συνεργασίας και ανταλλαγής μεταρρυθμιστικών εμπειριών μεταξύ των χωρών εταίρων που επιδιώκουν είτε στενότερη συνεργασία με την ΕΕ είτε προσχώρηση στην ΕΕ· 23. καλεί τα θεσμικά όργανα της ΕΕ να επεκτείνουν τις ευκαιρίες των Ουκρανών αξιωματούχων να μελετήσουν και να παρακολουθήσουν το έργο των θεσμικών οργάνων της ΕΕ· ενθαρρύνει τις διμερείς κοινοβουλευτικές συναντήσεις μεταξύ των κοινοβουλίων των κρατών μελών και του κοινοβουλίου της Ουκρανίας· καλεί την ΕΕ και τα κράτη μέλη της να συνεχίσουν να παρέχουν εκπαιδευτικές ευκαιρίες για τους νέους, τους δημόσιους υπαλλήλους και τους διπλωμάτες της Ουκρανίας, μεταξύ άλλων· ζητεί να δρομολογηθούν διαδικασίες ώστε να ιδρυθεί Ακαδημία Δημόσιας Διοίκησης στο πλαίσιο της ανατολικής εταιρικής σχέσης· 24. καλεί τα κράτη μέλη να εγκρίνουν την 10η δέσμη κυρώσεων κατά της Ρωσίας το συντομότερο δυνατόν και να υποβάλουν προορατικά προτάσεις για την περαιτέρω κλιμάκωση των κυρώσεων με τη συμπερίληψη νέων τομέων και ατόμων· καλεί επιτακτικά όλα τα κράτη μέλη να συνεχίσουν να επιδεικνύουν ενότητα ενώπιον του ρωσικού πολέμου κατά της Ουκρανίας· καλεί όλους τους εταίρους, ιδίως τις υποψήφιες προς ένταξη στην ΕΕ χώρες και τις δυνάμει υποψήφιες χώρες, να ευθυγραμμιστούν με τις δέσμες κυρώσεων· 25.
ζητεί να επεκταθεί ο κατάλογος των ατόμων και οντοτήτων κατά των οποίων επιβλήθηκαν οι κυρώσεις, ώστε να συμπεριληφθούν ρωσικές εταιρείες που εξακολουθούν να δραστηριοποιούνται στις ενωσιακές αγορές, όπως οι Lukoil και Rosatom, και όσοι εμπλέκονται σε αναγκαστικές απελάσεις, στην παράνομη φυλάκιση Ρώσων ακτιβιστών της κοινωνίας των πολιτών και μελών της αντιπολίτευσης, στα παράνομα «δημοψηφίσματα» στο Λουχάνσκ, τον Χερσώνα, τη Ζαπορίζια και το Ντονέτσκ, και στις παράνομες «εκλογές» στην Κριμαία και τη Σεβαστούπολη, καθώς και όλα τα μέλη των κομμάτων της Κρατικής Δούμας που κατέχουν αξιώματα σε αιρετά κοινοβούλια σε όλα τα επίπεδα, μεταξύ άλλων σε περιφερειακό και δημοτικό επίπεδο, και τα μέλη των ρωσικών μέσων προπαγάνδας που διαχέουν αντιουκρανικά και φιλοπόλεμα αισθήματα· καλεί το Συμβούλιο να διευρύνει τον κατάλογο των ατόμων στα οποία επιβάλλονται κυρώσεις, ώστε να συμπεριληφθούν άτομα από τον κατάλογο που πρότεινε το Ίδρυμα Καταπολέμησης της Διαφθοράς του Alexey Navalny· ταυτόχρονα, καλεί επιτακτικά την Ουκρανία να εγκρίνει τον ουκρανικό νόμο Magnitsky· ζητεί να απαγορευθεί η άμεση ή έμμεση εισαγωγή, αγορά ή μεταφορά διαμαντιών, σε ακατέργαστη ή κατεργασμένη μορφή, που προέρχονται από τη Ρωσική Ομοσπονδία· 26. επαναλαμβάνει την έκκλησή του να επιβληθεί αμέσως πλήρες εμπάργκο στις εισαγωγές ορυκτών καυσίμων και ουρανίου από τη Ρωσία, και να εγκαταλειφθούν εντελώς οι αγωγοί Nord Stream 1 και 2, προκειμένου να σταματήσει η χρηματοδότηση της πολεμικής μηχανής του Vladimir Putin με ενωσιακά κονδύλια· ζητεί να ενισχυθούν τα περιοριστικά μέτρα κατά της Λευκορωσίας· καλεί επιτακτικά το Συμβούλιο, σε συνεργασία με διεθνείς εταίρους, να μειώσει το ανώτατο όριο τιμών για το πετρέλαιο που προέρχεται ή εξάγεται από τη Ρωσία· 27. καλεί την Επιτροπή και τις εποπτικές αρχές της ΕΕ να παρακολουθούν στενά την αποτελεσματική και ολοκληρωμένη εφαρμογή, από τα κράτη μέλη, όλων των ενωσιακών κυρώσεων και να αντιμετωπίσουν τυχόν πρακτικές καταστρατήγησης, μεταξύ άλλων καλύπτοντας τα υφιστάμενα κενά· καταδικάζει τις τρίτες χώρες που βοήθησαν τη Ρωσία και τη Λευκορωσία να παρακάμψουν τις επιβληθείσες κυρώσεις, και ζητεί από την Επιτροπή και τα κράτη μέλη να εξετάσουν το ενδεχόμενο λήψης μέτρων κατά των εν λόγω τρίτων χωρών· 28. καταδικάζει την πρόσφατη απόφαση της Διεθνούς Ολυμπιακής Επιτροπής να επιτρέψει σε αθλητές από τη Ρωσία και τη Λευκορωσία να αγωνιστούν υπό ουδέτερη σημαία στις προκριματικές δοκιμασίες για τους Ολυμπιακούς Αγώνες του Παρισιού του 2024, η οποία αντιβαίνει στην πολύπλευρη απομόνωση των εν λόγω χωρών και θα χρησιμοποιηθεί και από τα δύο καθεστώτα για σκοπούς προπαγάνδας· 29. επαναλαμβάνει την έκκλησή του προς την ΕΕ και τα κράτη μέλη της να ενισχύσουν τη διεθνή απομόνωση της Ρωσικής Ομοσπονδίας, μεταξύ άλλων όσον αφορά τη συμμετοχή της σε διεθνείς οργανισμούς και φορείς, να απόσχουν από τη διεξαγωγή επίσημων εκδηλώσεων στο έδαφος της Ρωσικής Ομοσπονδίας, μειώνοντας το επίπεδο των διπλωματικών σχέσεων με τη Μόσχα· 30. καταδικάζει την παράνομη κατοχή, από τη Ρωσία, του ουκρανικού πυρηνικού σταθμού της Ζαπορίζια και, προκειμένου να μετριαστεί ο κίνδυνος πυρηνικού ή ραδιολογικού περιστατικού, υποστηρίζει την πρόταση να δημιουργηθεί ζώνη πυρηνικής ασφάλειας και προστασίας γύρω από τον σταθμό, όπως προτείνει ο Διεθνής Οργανισμός Ατομικής Ενέργειας·